## НАРЕДБА

## За членство на клубове в Сдружение “България Тъч”

**I. ОБЩИ ПОЛОЖЕНИЯ**

**Чл. 1.** Настоящата Наредба урежда реда, условията и начина, по който се приемат клубовете-членове на Сдружение “България Тъч”.

**II. ЧЛЕНСТВО**

**Чл. 2.** **(1)** За да бъде приет за член на “България Тъч”, клубът е необходимо да представи на УС на “България Тъч” следните документи, заверени копия и информация:

* Заявление за кандидатстване за членство по образец.
* Копие на Решение за регистрация съгласно ЗЮЛНЦ.
* Копие от Устава на спортния клуб, заверено от лицето, което го представлява.
* Протокол, съдържащ решението за присъединяване на организацията с данни за нейното наименование, седалище и адрес, броя на членовете, името на ръководителя и на лицето, което ще го представлява в сдружение “България Тъч”.
* План за развитие и осъществяване на дейността на клуба, включително бюджет и информация за източниците за финансиране.
* Списък на треньорските и съдийските кадри в клуба с отразена степен на квалификация спрямо международната класификация на FIT (Международна Тъч Федерация) и годините натрупан стаж. В случаите, когато даден клуб не разполага с квалифицирани треньорски или съдийски кадри, то същия клуб заявява в писмен вид, че ще привлече или обучи следния минимален брой квалифицирани кадри в рамките на една година от своето приемане в “България Тъч”:
	+ един треньор, официално сертифициран от FIT (Международна Тъч Федерация) - (минимум ниво 1 по системата на FIT).
	+ трима съдии, официално сертифицирани от FIT (Международна Тъч Федерация) - (минимум ниво 1 по системата на FIT).
* Копие от финансов документ за платена такса за кандидатстване за членство в “България Тъч”.
* Други документи и допълнителна информация, поискани по преценка на УС на “България Тъч” относно въпроси, касаещи спортно-състезателната дейност на клуба.

**(2)** Освен представените документи по чл.2, ал 1. от настоящата наредба, спрямо чл. 14. от ЗФВС спортният клуб трябва да отговаря на следните изисквания:

* Наименованието му да включва думата “клуб” и думи, които указват извършването на спортна дейност Тъч.
* Предметът му на дейност включва физическа активност, спорт или съответен обединяващ принцип по чл. 13, ал. 1 от ЗФВС.
* Има сключен договор с треньорски кадри по Тъч, в който са регламентирани правата и задълженията им или декларация, документираща условията за практикуване на треньорска дейност.
* Има за членове единствено физически лица, когато клубът е сдружение с нестопанска цел.
* Не е член на друга спортна федерация.
* Членовете на управителния му орган не са свързани лица по смисъла на § 1, т. 10 от ДР на ЗФВС.
* Членовете на управителния му орган и свързани с тях лица не са членове на управителен орган на друг спортен клуб, който е член на сдружение “България Тъч”.

**Чл. 3. (1)** Всяка година “България Тъч” издава удостоверение на редовните клубове, членове на Сдружението. Удостоверението е валидно само за календарната година и важи до 31.01. на следващата.

**(2)** Удостоверението дава право на клубовете да вземат участие в спортната дейност на “България Тъч”, както и да картотекират свои състезатели по предвидения за това ред.

**Чл. 4. (1)** За подновяване на членството си в “България Тъч”, клубовете представят пред УС на Сдружението в срок до 31.01. на текущата година:

* Доклад за спортно-състезателната дейност на клуба за предходната година.
* Удостоверение за актуално състояние на клуба, издадено с актуална дата от месец януари на текущата година.

**(2)** Заплаща годишният си членски внос не по късно от 31.01.

**Чл. 5.** Заявленията на кандидатстващите за членство клубове се разглеждат от УС на “България Тъч” в тримесечен срок от подаване на заявлението по чл. 2. При констатирани непълноти и/или несъответствия в представените документи и информация, срокът тече от момента на отстраняването им.

**Чл.6. (1)** Клубовете кандидатстващи за членство в “България Тъч” заплащат еднократно встъпителна такса в размер на един годишен членски внос, определен от ОС на “България Тъч”. След приемането им платената такса се признава за членски внос за текущата година.

**(2)** В случай на отказ за приемане, платената такса остава в полза на Сдружението.

**(3)** УС на “България Тъч” може да отнесе въпроса за разглеждане и вземане на решение по заявлението за членство на клуба пред ОС на Сдружението.

**Чл. 7.** Клубовете, неспазили сроковете и изискванията по чл. 4 се санкционират с двоен размер на годишния членски внос, определен от ОС на “България Тъч”. Санкцията се заплаща не по-късно от датата на годишното отчетно ОС за текущата година.

**III. ЗАКЛЮЧИТЕЛНИ РАЗПОРЕДБИ**

**§1.** Настоящата Наредба е приета с протокол от заседание на УС на “България Тъч” от 19.01.2021 г.

**§2.** Настоящата Наредба влиза в сила от датата на приемането ѝ.

**§3.** Настоящата Наредба отменя всички съществуващи до тази дата други правилници и наредби за членство на клубове в Сдружение “България Тъч”.